b'\n_START_ARTICLE_\nDragan Ki\xc4\x87anovi\xc4\x87\n_START_SECTION_\nZa\xc4\x8detki\n_START_PARAGRAPH_\nZa\xc4\x8del je igrati ko\xc5\xa1arko doma v \xc4\x8ca\xc4\x8dku in sicer najprej za drugi klub iz mesta, \xc5\xbdelezni\xc4\x8dar. Kasneje je prestopil v prvoliga\xc5\xa1a Borac.\n_START_SECTION_\nPartizan\n_START_PARAGRAPH_\nDobre predstave v \xc4\x8ca\xc4\x8dku so ga privedle v znameniti Partizan kamor ga je leta 1972 povabil legendarni trener jugoslovanske ko\xc5\xa1arke Ranko \xc5\xbderavica. Le tu je igral v tandemu s \xc5\xa1e enim \xc4\x8dlanom zlate generacije, to je bil Dra\xc5\xbeen Dalipagi\xc4\x87. Skupaj sta predstavljala partizanovo zunanjo strelsko linijo in \xc2\xbbKi\xc4\x87a\xc2\xab, kot so mu rekli, je napredoval v enega najbolj\xc5\xa1ih igralcev svojega \xc4\x8dasa. Z dobrimi igrami so pri\xc5\xa1li tudi uspehi, tako je \xc5\xbee leta 1976 slavil prvi naslov dr\xc5\xbeavnega prvaka. Dve leti kasneje je sledila osvojitev pokala Radivoja kora\xc4\x87a, kar so ponovili zopet naslednje leto. Leto 1979 je nasploh vrhunec v Draganovi karieri saj reprezentan\xc4\x8dnim uspehom v zadnjih letih sledijo uspehi tudi na klubski ravni. Tako tega leta pospravi trojno krono, poleg Kora\xc4\x87a \xc5\xa1e doma\xc4\x8di pokal ter ponovno naslov v dr\xc5\xbeavnem prvenstvu. V tej najuspe\xc5\xa1nej\xc5\xa1i sezoni pa so igrali brez Dalipagi\xc4\x87a, ki je slu\xc5\xbeil voja\xc5\xa1ko obveznost. Tako je Ki\xc4\x87anovi\xc4\x87 prevzel ve\xc4\x8djo odgovornost v igri in to je po\xc4\x8del zelo uspe\xc5\xa1no. V finalu Kora\xc4\x87evega pokala je italijanskemu Arrigoniju nasul izjemnih 41 to\xc4\x8dk in zaslu\xc5\xbeeno slavil.\n_START_SECTION_\nV tujino\n_START_PARAGRAPH_\nV tistih \xc4\x8dasih se v Jugoslaviji ni dalo iti igrati v tujino, \xc5\xa1ele konec sedemdesetih so sprejeli direktivo po kateri je ko\xc5\xa1arkar lahko zapustil dr\xc5\xbeavo, pa \xc5\xa1e to le potem, ko je dopolnil starost 28 let. Tako je Ki\xc4\x87anovi\xc4\x87, ki je igralsko \xc5\xbee zdavnaj dozorel leta 1981 od\xc5\xa1el igrati v Italijo, kjer je zaigral za Scavolini Pesaro. Tu je ostal dve leti ter nato zaklju\xc4\x8dil z aktivnim igranjem po zadnji sezoni v Franciji, in sicer pri maloznanem klubu Paris Basket Racing.\n_START_SECTION_\nV mlaj\xc5\xa1i kategoriji\n_START_PARAGRAPH_\n\xc5\xbde zelo zgodaj je \xc5\xbeel uspehe pri igranju za reprezentanco. Tako ga najdemo v ekipi kadetov, ki so nastopili leta 1971 na evropskem tekmovanju in osvojili zlato medaljo. To je bila takrat napoved, da prihaja nova jugoslovanska generacija, ki bo zamenjala prej\xc5\xa1no, tisto, ki je le leto dni predtem dosegla zgodovinski uspeh z osvojitvijo prvega zlata na svetovni ravni. \xc4\x8cas je pokazal, da je ta nova generacija dosegla \xc5\xa1e ve\xc4\x8dje uspehe. Tako imenovano \xc2\xbbprvo zlato generacijo\xc2\xab\xc2\xa0je zamenjala nova, \xc2\xbbdruga\xc2\xab, ki je nakazala obet \xc5\xbee med igrami med mlaj\xc5\xa1imi kategorijami. In sredi te vrste je bil kot standardni \xc4\x8dlan prve petorke Dragan Ki\xc4\x87anovi\xc4\x87.\n_START_SECTION_\nMed \xc4\x8dlani\n_START_PARAGRAPH_\nNovim \xc4\x8dlanom, med njimi tudi Draganu, je vrata v \xc4\x8dlansko A reprezentanco odprl \xc5\xa1e en legendarni trener na Draganovi igralski poti, to je bil Mirko Novosel. Le ta je za EP 1973 vpoklical Dragana in ostale ter z njimi na njihovem debiju osvojil zlato medaljo potem, ko so v finalu premagali doma\xc4\x8dine prvenstva \xc5\xa0pance. Naslednje leto je sledilo \xc5\xa1e mo\xc4\x8dnej\xc5\xa1e tekmovanje na katerem so se Dragan in ostali predstavili, to je SP 1974, ki je bilo v Portoriku. Na tem tekmovanju osvojijo srebrno medaljo, Dragan pa ga zaklju\xc4\x8di kot najbolj\xc5\xa1i strelec v ekipi ter skupno osmi strelec prvenstva z 18.8 to\xc4\x8dke na tekmo. Res lep uspeh za komaj enaindvajsetletnega mladeni\xc4\x8da, ki je nastopil na svojem prvem svetovnem tekmovanju. _NEWLINE_Naslednje leto je sledilo drugo EP, to je bilo EP 1975, ki se je igralo doma v Beogradu. Zopet je Ki\xc4\x87anovi\xc4\x87 igral odli\xc4\x8dno in osvojil je ponovno zlato medaljo potem, ko so v finalu premagali takratnega velikega tekmeca Sovjetsko zvezo. V tem finalu je bil Dragan najbolj\xc5\xa1i strelec \xc2\xbbplavih\xc2\xab\xc2\xa0z dose\xc5\xbeenimi 22 to\xc4\x8dkami. Nato so pri\xc5\xa1le na vrsto poletne olimpijske igre, prve za Dragana, in sicer OI 1976. Z njimi pa ponovno kolajna, tokrat spet srebrna, tako kot na svetovnem prvenstvu pred dvema letoma. Sledilo je \xc5\xa1e eno evropsko prvenstvo v ko\xc5\xa1arki in \xc5\xbee tretje zaporedno zmagoslavje na njem - to je EP 1977. Poleg zlate medalje se je ki\xc4\x87a lahko pona\xc5\xa1al \xc5\xa1e s \xc5\xa1estim mestom na listi vseh strelcev saj je dosegel na sedmih tekmah 140 to\xc4\x8dk, kar je zneslo povpre\xc4\x8dnih 20 na tekmo._NEWLINE_Nato je pri\xc5\xa1lo drugo SP na katerem je nastopil Dragan, to je bilo SP 1978, na katerem je bil ponovno med najbolj\xc5\xa1imi. In ne samo Dragan, tudi ostali so na tem turnirju igrali odli\xc4\x8dno ter se uvrstili v finale prvenstva na katerem so po podalj\xc5\xa1kih pri\xc5\xa1li do zmage in z njo do zlate medalje. V samem finalu je bil Dragan s 17 to\xc4\x8dkami drugi najbolj\xc5\xa1i strelec svoje ekipe ter tako med najzaslu\xc5\xbenej\xc5\xa1imi za osvojitev dragocene lovorike. Dodatno je bil imenovan v prvo peterko prvenstva ter na koncu kon\xc4\x8dal kot skupno osmi strelec tekmovanja s povpre\xc4\x8djem 16.5 to\xc4\x8dke na tekmo. _NEWLINE_Na naslednjem tekmovanju, to je bilo EP 1979, so Dragan in ostali zopet igrali dobro vendar so v polfinalu klonili proti Izraelu in nato na tekmi za bron slavili proti \xc4\x8ce\xc5\xa1koslova\xc5\xa1ki. Skupno gledano je bil na tem turnirju \xc2\xbbKi\xc4\x87a\xc2\xab\xc2\xa0ponovno odli\xc4\x8den in je bil zopet imenovan v prvo peterko prvenstva, ki ga je zaklju\xc4\x8dil s skupno 154 to\xc4\x8dkami na osmih odigranih tekmah s povpre\xc4\x8djem 19.3 to\xc4\x8dke na tekmo kar je bilo dovolj za skupno \xc5\xa1esto mesto na listi strelcev. _NEWLINE_Kar je sledilo naslednje leto pa je \xc5\xa1lo v anale kot najve\xc4\x8dji uspeh jugoslovanske ko\xc5\xa1arke nasploh. Draganu in ostalim je uspelo na olimpijadi v Moskvi premagati favorizirane doma\xc4\x8dine ter nato v finalu \xc5\xa1e Italijane ter osvojiti zlato olimpijsko medaljo. Na tej finalni tekmi je Ki\xc4\x87anovi\xc4\x87 z dose\xc5\xbeenimi 22 to\xc4\x8dkami ponovno najbolj\xc5\xa1i strelec svoje ekipe in med najzaslu\xc5\xbenej\xc5\xa1imi za osvojitev dragocenega zlata. Ta uspeh danes velja za vrhunec Draganove generacije, ki je imela tedaj za seboj \xc5\xbee dolgo pot. Vendar je Ki\xc4\x87anovi\xc4\x87 \xc5\xa1e vedno igral na vrhunski ravni, tako da ga na naslednjem velikem tekmovanju, to je bilo EP 1981 ponovno najdemo med izbranci v prvi peterki prvenstva. Vendar so se morali zadovoljiti s srebrno medaljo saj je bil takratni veliki tekmec, Sovjetska zveza v finalu premo\xc4\x8dan. Na tej tekmi je bil Dragan drugi strelec ekipe s 13 to\xc4\x8dkami, prvenstvo pa je poleg imenovanja v prvo peterko zaklju\xc4\x8dil na petem mestu med strelci s skupaj 162 to\xc4\x8dkami na devetih tekmah, kar je zneslo povpre\xc4\x8dno to\xc4\x8dno 18 to\xc4\x8dk na tekmo. _NEWLINE_Nato je pri\xc5\xa1el na vrsto SP 1982, \xc5\xbee tretji Draganov zaporedni nastop na svetovnem turnirju. Tedaj so se njegovi generaciji \xc5\xbee poznala leta in njihov domet se je mo\xc4\x8dno zmanj\xc5\xa1al. Kljub temu jim je uspelo osvojiti bronasto medaljo in ravno Dragan se je izkazal kot vle\xc4\x8dni konj ekipe in je bil ponovno imenovan v prvo peterko prvenstva, ki ga je zaklju\xc4\x8dil ne samo kot najbolj\xc5\xa1i v svoji ekipi ampak tudi kot skupno peti strelec z odli\xc4\x8dnim povpre\xc4\x8djem 21.1 to\xc4\x8dke na tekmo. S tem prvenstvom se je zaklju\xc4\x8dila bera medalj na rova\xc5\xa1u Ki\xc4\x87anovi\xc4\x87a in glavnine njegovih dolgoletnih soigralcev, ki so bili tedaj \xc5\xbee vsi v poznih \xc5\xa1portnih letih. To se je poznalo v igri \xc5\xbee na svetovnem tekmovanju leta 1982, kar pa je sledilo naslednje leto je bil labodji spev generacije. Tako Dragan in ostali na EP 1983 osvojijo zgolj sedmo mesto in s tem zaklju\xc4\x8dijo reprezentan\xc4\x8dno kariero. Kariero v kateri je Dragan zbral skupno v enajstih letih kar 216 nastopov in dosegel vsega skupaj 3 330 to\xc4\x8dk na njih.\n_START_SECTION_\nZna\xc4\x8dilnosti\n_START_PARAGRAPH_\nBil je zelo znan po svoji nenasitni zmagovalni mentaliteti. \xc4\x8ceprav so bili poleg njega v reprezentan\xc4\x8dni ekipi \xc5\xa1e nekateri drugi velike zvezde pa so \xc5\xa1tevilni ravno Draganu priznavali vodilno vlogo saj je bil ravno on tisti, ki je v najte\xc5\xbejih ali najodlo\xc4\x8dilnej\xc5\xa1ih trenutkih tekem izstopal in s svojim zgledom potegnil tudi ostale. Bil je mentalno izredno stabilen igralec, tako dober strelec kot tudi podajalec in zato ni \xc4\x8dudno, da je veljal za gonilno silo svoje generacije, ki so ji posledi\xc4\x8dno rekli tudi ki\xc4\x8danovi\xc4\x87eva generacija.'